Title: El període de carnestoltes
Course: Temps de carnavals (SECUNDÀRIA) - LA CULTURA POPULAR A L'ESCOLA. Les festes populars, materials digitals

El període de carnestoltes

Actualment quan parlem del carnestoltes o del carnaval solem associar-lo als dies que van del dijous gras o dijous llarder al dimecres de cendra, amb la mort i l'enterrament d'en Carnestoltes. Aquest període de dies concrets s’ha ampliat, segons els municipis, al cap de setmana anterior al dijous gras i fins i tot al cap de setmana posterior al dimecres de cendra.

Històricament, però, el període de carnestoltes, entès com a període de llibertats, llicències o canvi de rols, era molt més ampli. Recordareu que quan parlàvem del cicle de Nadal, vam fer evident que hi havia algunes celebracions que tenien un cert aire carnestoltesc. De fet la dita popular ens avisa no només de la proximitat del carnestoltes, sinó de la seva entrada o començament quan diu: De Nadal a carnestoltes, set setmanes desimboltes.

També en el tema anterior, heu pogut comprovar com certes celebracions al voltant de les festes de Sant Antoni tenen aquest caire de diversió i transgressió, propi del carnestoltes.

I encara podem afegir que abans de l’arribada d’aquest període que actualment considerem, diguem-ho així, com “la setmana del carnaval”, en diferents poblacions catalanes hi trobem altres festes o celebracions festives del cicle hivernal, que també ens recorden aquest caire de carnestoltes.

En l’activitat que teniu a continuació hi farem una molt breu passejada, abans d’entrar de ple en els dies propis i més concrets del carnestoltes o carnaval.