Title: De camí cap al carnaval
Course: Temps de carnavals (SECUNDÀRIA) - LA CULTURA POPULAR A L'ESCOLA. Les festes populars, materials digitals

De camí cap al carnestoltes

S’han acabat les festes de Nadal i també les seves vacances. El retorn a les classes segurament us resulta feixuc i no és estrany donar una ullada a l’agenda per saber quan s’escau la Setmana Santa i amb ella les vacances de Pasqua. Per a vosaltres, en la majoria de casos, els millors cicles festius són aquells que coincideixen amb períodes de vacances.

En aquest temps, però, que va de les festes de Nadal a Pasqua, s’esdevenen un seguit de festes i celebracions populars molt riques, marcades sobretot pels carnavals. Dies de disfresses, balls de màscares, desfilades i rues pels carrers.

Molt possiblement, no passaran pas massa setmanes, segons l’any poques i en altres un xic més, que amb els amics i amigues planificareu el vostre carnaval, parlant de les disfresses que us posareu, si fareu una petita comparsa o cadascú anirà de la seva manera i mil coses més. Fareu plans, amb la il·lusió que aquests dies els de casa siguin un xic més permissius, tant amb els horaris com amb la vostra participació en els carnavals que se celebrin a la població o en altres de properes.

Abans d’arribar, però, a la setmana de carnaval, s’esdevenen un seguit d’activitats festives que, sense formar part directament del carnaval, l’aire festiu i alegre que les envolta fa que no sigui estrany situar el període inicial del carnestoltes al voltant del 17 de gener, dia de Sant Antoni, tal com diu la dita popular: Per Sant Anton, Carnestoltes són.

El cert, però, és que durant aquest període celebracions com els Tres Tombs o Festa dels Tonis, moltes festes majors d’hivern, festes al voltant del dia de la Candelera, el 2 de febrer, i altres, no només ens apropen a l’arribada del rei Carnestoltes, sinó que tenen alguns elements que d’alguna manera o altra es poden relacionar amb els antics carnestoltes.

Us animem ara a conèixer tot aquest període festiu, que li podem donar el nom de període de carnestoltes, en el seu sentit més ampli, començant per l’anomenada setmana dels barbuts i més concretament per les activitats festives al voltant de Sant Antoni.