Title: Guia didàctica
Course: Temps de carnavals (SECUNDÀRIA) - LA CULTURA POPULAR A L'ESCOLA. Les festes populars, materials digitals

Aquest tema, després de situar les activitats carnestoltesques com un període que comença molt abans de la setmana de carnaval, se centra en el període de carnaval. El tema, però, encara no es refereix a les activitats festives, sinó a:
- Conceptes com carnestoltes/carnaval
- El calendari del carnaval
- La diferenciació entre els carnavals rurals i els carnavals urbans

El període de carnestoltes
- Text que recorda que, almenys antigament, el període de carnestoltes, entès com a període de llicències i llibertats, era força més ampli que el que entenem actualment com a setmana de carnaval.

Simbologia carnestoltesca en diverses festes de l'hivern
- Es tracta d'un qüestionari on es presenten diferents festes, prèvies al carnaval, però que tenen clarament un caire carnestoltesc. Pel contingut del qüestionari es tracta d'una activitat més indicada per al segon cicle que per al primer cicle d'ESO. En el supòsit que el realitzeu al primer cicle, convé que l'aneu treballant pas a pas, comentant prèviament les informacions i sobretot el perquè es presenten com a activitats amb caire carnestoltesc. Si es treballa a segon cicle, podeu aprofitar el qüestionari per plantejar el tema de la igualtat home - dona, però també per analitzar com, en moltes festes ancestrals i primitives, es fa molt evident la relació que s'estableix entre les persones i la natura. Cal que el nostre alumnat vagi sabent que bona part de les nostres festes són hereves d'altres molt més ancestrals i primitives.

Carnestoltes - carnaval
- Text en què s'explica l'origen de la festa, l'ús i l'origen de les dues paraules a més de la relació de significat que mantenen entre elles i l'ús actual que es fa d'ambdues.

Carnestoltes o carnaval
- Conjunt de quatre activitats, Hot potatoes, en què es treballa bàsicament la comprensió del text anterior.

El calendari del carnaval
- Text on s'explica la relació que hi ha entre les dates del carnaval i la festa de Pasqua i la Quaresma, cosa que fa que es tracti d'una festa movible.

La data del carnaval dels propers anys
- Tasca. Es proposa, partint de la taula que hi ha en el text anterior, la realització d'una taula, fins al 2020, on constin les dates del dijous gras i del dissabte i diumenge de carnaval.

Significació del carnaval al llarg del temps
- Text que remarca no només l'oposició que suposava el carnestoltes davant la Quaresma, sinó també el paper de descoberta de llibertats per part de la població, cosa que va generar més d'una revolta. De fet, les festes de carnaval han sofert al llarg de la història diferents períodes de prohibició.

Carnavals rurals - carnavals urbans
- Tasca. Es proposa la lectura del text: Carnavals rurals - carnavals urbans, a partir del qual s'ha de fer una redacció on es facin constar les diferències entre l'un i l'altre, partint del següent guió:
  - Organització i estructura de la festa i dels espais.
  - El paper de les màscares i les disfresses.
  - El personatge d’en Carnestoltes.