Title: Guia didàctica
Course: Temps de carnavals (SECUNDÀRIA) - LA CULTURA POPULAR A L'ESCOLA. Les festes populars, materials digitals

El nom del tema ens indica clarament que es tracta d'explicar tots els elements que conformen les festes de carnaval: Les dates més significatives, els elements més característics i les activitats que s'hi realitzen. L'explicació o passejada es fa sempre comparant o recordant els antics carnestoltes amb els actuals carnavals.

Els carnavals
- Text que explica les principals característiques dels carnavals actuals, els dies més significatius i els elements o activitats que els caracteritzen.

El dijous gras o el dijous llarder
- Qüestionari que, al mateix temps que va donant informació sobre aquesta festa antigament i actualment, va plantejant preguntes o activitats de comprensió de la informació o contingut que s'han donat.

En Carnestoltes
- Text que descriu i explica àmpliament no només la figura de l'antic Carnestoltes, sinó també les diferents denominacions que tenia. Més endavant es descriu el carnestoltes actual, explicant com en algunes poblacions han conservat algunes de les antigues representacions o noms d'en Carnestoltes, mentre que en altres n'han creat de nous.

La meva proposta és...
- Tasca. Partint de la idea que el centre organitza un concurs per crear i triar el seu Carnestoltes, es donen les bases i les condicions que cal seguir per presentar les propostes.

Dissabte i diumenge de carnaval
- Text breu i senzill que explica per què actualment aquests són els dos dies de carnaval amb major participació i quantitat d'actes. En realitat serveix per convidar a conèixer els principals actes o elements carnavalescos que conformen les celebracions del carnaval i que, com hem dit, es concentren, majoritàriament, en aquests dos dies.

Actes carnavalescos
- Qüestionari que precisament fa una passejada pels principals actes i elements carnavalescos: Màscares i disfresses; Comparses; Rues; Balls de carnaval; Altres complements del carnaval com: el to satíric, les lluites comunitàries o el carnaval com a espectacle.

Àpats comunitaris
- Tasca. Tenint en compte que en diferents poblacions es continuen celebrant, sobretot el dimarts de carnaval, àpats comunitaris tal com era tradició antigament, es proposen dues tasques:
  - En la primera han de redactar una breu informació sobre els menjars característics d'aquests àpats. Hi ha l'enllaç corresponent.
  - En la segona han de fer un petit reportatge o notícia d'un d'aquests àpats a escollir entre sis exemples. Hi ha els enllaços.

Dimecres de cendra
- Text que explica la importància que antigament havia tingut aquesta data com a inici de la Quaresma i les escenificacions, en el fons carnavalesques, que generava. En la segona part es fa esment d'aquells actes que encara es mantenen, com el judici i enterrament d'en Carnestoltes, o l'enterrament de la sardina i la figura de la Vella Quaresma.