Title: La veneració per sant Antoni
Course: Temps de carnavals (SECUNDÀRIA) - LA CULTURA POPULAR A L'ESCOLA. Les festes populars, materials digitals

La veneració per sant Antoni:

Des de ben antic, quan els animals a les cases o se’ls criava per a l’alimentació humana o bé se’ls tenia per a les feines agrícoles, sant Antoni n’era el patró i de fet la gent creia que també n’era el protector. També el tenien com a patró els traginers, persones que, amb l’ajuda de cavalls, muls i ases, transportaven les mercaderies d’una banda a l’altra. En definitiva, en els oficis o feines on els animals aportaven la força motriu, sant Antoni era considerat el seu patró.

Mentre la societat, per a bona part de les feines, va funcionar aprofitant la força motriu dels animals, i d’això no fa pas massa temps, la festivitat de Sant Antoni era la festa d’amplíssims sectors d’aquesta societat.

Actualment, la pèrdua de la importància del món de pagès i que les tasques agrícoles, com les del transport, ja no es realitzen amb animals, ha contribuït que a molts llocs s’hagin perdut les celebracions que es realitzaven en el seu honor, com ara la benedicció dels animals que solia fer-se a la majoria de poblacions.

Malgrat tot, al seu voltant hi trobem encara un important nombre d’activitats i celebracions, algunes associades a zones més concretes, i altres com la festa del Tres Tombs, amb un caire més general.

En les properes activitats us animem a conèixer-ne algunes de les més característiques.