Title: Els carnavals
Course: Temps de carnavals (SECUNDÀRIA) - LA CULTURA POPULAR A L'ESCOLA. Les festes populars, materials digitals

Els carnavals actuals

Els carnavals actuals són hereus tant dels carnavals rurals com dels urbans, ja que ben mirat, aquests últims eren una adaptació dels antics carnestoltes.

L’actual carnaval ha esdevingut, sobretot, una festa de caire lúdic, en la qual perviuen elements d’ambdós tipus de festa. Al mateix temps, les comissions organitzadores i la mateixa gent que hi participa els enriqueix constantment amb nous i imaginatius actes, normalment, però, tots ells relacionats amb la imitació de la transgressió o el trencament amb el que és habitual, amb la monotonia del dia a dia.

Hi ha, però, un seguit d’elements, la majoria hereus de la tradició carnestoltesca o carnavalesca, que continuen presents en bona part dels carnavals actuals. En altres casos, algun d’aquests elements s’ha convertit en el moment més important del carnaval i, en alguns casos, com per exemple passa amb alguns àpats comunitaris propis del dimarts de carnestoltes, el que acaba donant nom a la festa.

D’aquest seguit d’elements propis del carnaval hi trobem:

- Diades amb una significació especial, com el dijous gras o llarder i el dimecres de cendra.

- Elements propis de qualsevol carnaval, herència dels antics carnestoltes, com ara el mateix Carnestoltes i les màscares i disfresses.

- I un seguit d’activitats, algunes ja presents en els carnestoltes i altres més pròpies dels carnavals urbans, que configuren unes festes amb una gran riquesa d’activitats: Els àpats comunitaris, les farses o les representacions satíriques, l’esperit de les quals moltes poblacions l’han traslladat al pregó del rei Carnestoltes, les lluites col·lectives, les rues o desfilades, les comparses, i evidentment els balls de carnaval.

A continuació us proposem un seguit d’activitats que us han d'ajudar a conèixer les característiques dels diferents dies de carnaval i els principals elements o activitats que el caracteritzen.