Title: La significació del carnaval al llarg del temps
Course: Temps de carnavals (SECUNDÀRIA) - LA CULTURA POPULAR A L'ESCOLA. Les festes populars, materials digitals

Significació del carnaval al llarg del temps

Els antics carnestoltes rurals eren un període breu en què la gresca i la diversió, el menjar en abundància, l’acceptació de tot tipus d’excessos preparaven per al període immediat de privacions i recolliment, de prohibició de diversions i festes.

Sovint la seva funció no era altra que la concessió d’unes llicències i llibertats, enfront de la rigidesa del poder, durant uns pocs dies, però que no feien altra cosa que reforçar i corroborar el sistema social i religiós.

Malgrat tot, la possibilitat per part de la gent del poble de poder experimentar, encara que fos durant uns dies, altres formes de viure, de diversions i llibertats, en bona part gràcies a l’anonimat que proporcionaven les màscares i les disfresses, va generar al llarg de la història més d’una revolta popular.

De fet, històricament, les festes de carnestoltes han sofert diferents períodes de prohibició, sobretot per part dels governs totalitaris i dictatorials, evidentment amb el vistiplau de l’Església, que veia en el carnestoltes un període de llibertats i disbauxes contrari a les seves predicacions.

L’últim període de prohibicions el trobem durant la dictadura franquista. Amb la restauració de la democràcia, a partir de finals de la dècada dels setanta del segle passat, els carnavals ja no tenen o perden molt progressivament aquest caire de període d’oposició a la Quaresma, tot i que mantenen la disbauxa, la gresca i la diversió i recuperen, sobretot, el caire dels carnavals urbans que progressivament s’havien anat organitzant a partir del període de la industrialització.