Title: Els traginers
Course: Temps de carnavals (SECUNDÀRIA) - LA CULTURA POPULAR A L'ESCOLA. Les festes populars, materials digitals

Els traginers
Actualment el transport de mercaderies es fa amb furgonetes, camions, trens, avions i vaixells, tots vehicles que funcionen amb motor. A les persones que realitzen aquesta tasca, fent ús de camions i furgonetes, els anomenem transportites i també camioners. Abans de l'arribada del motor, però, el transport de mercaderies, sense tenir en compte aquell que es podia fer per mar o rius, es feia aprofitant la força dels animals i aquesta era la feina dels traginers. Els traginers aprofitaven la força dels animals de peu rodó, com cavalls, ases, muls i fins i tot bous, per transportar les mercaderies d'un lloc a l'altre.

Hi havia diferents tipus de traginers, segons s'especialitzessin en un tipus de mercaderia, segons el transport el fessin carregant la mercaderia directament sobre els animals o fent ús de diferents tipus de carruatges i, encara podríem afegir, segons el transport el realitzessin en zones o pobles relativament propers i determinats o transportessin les mercaderies a grans distàncies. D'una manera semblant, actualment trobem transportistes que fan cada dia un mateix recorregut, altres que sempre transporten els mateixos productes, però també camioners i camioneres que realitzen llargs recorreguts i transporten diversitat de productes.

Un dels factors que condicionava la manera de transportar les mercaderies era les rutes o camins pels quals havien de passar. En molts llocs de Catalunya, sobretot en les zones més muntanyoses i amb un relleu més irregular, sovint no hi havia camins de carro, sinó tan sols camins de bast o ferradura, que només permetien el pas de colles d'animals carregats amb les seves mercaderies.

Per completar aquesta informació llegeix també el següent text:

Tipologia de traginers
"Antigament el traginer tingué una funció social molt important. Per una banda, exercia un paper molt destacat com a element de relació entre comerciants de poblacions aïllades, i per l’altra, era un important difusor de notícies. El traginer era, doncs, transportista i carter a la vegada. Molts d’ells estaven especialitzats. Els traginers del Lluçanès assoliren un gran renom perquè s’especialitzaren en l’exportació de teles de roba i vestits de llana a Castella i Aragó. En altres indrets, els traginers transportaven carregaments de sabó, carbó, llegums, vi, troncs, i un llarg etcètera.

De traginers n’hi havia de diferents tipologies: el Traginer de garrot era qui portava les mercaderies a esquena de l’animal; el Traginer de mar o de ribera era el que es dedicava especialment a portar a les cases dels comerciants la càrrega arribada per mar, sobretot a Barcelona; mentre que el Traginer de carrera era el qui transportava mercaderies a grans distàncies i a pobles molt allunyats del punt de partida.

Aquest transport el feien amb animals a bast, és a dir amb animals de càrrega. D’entre l’ampli ventall de guarniments que es feien servir, el bast era potser un dels més importants. Situat a l’esquena de l’animal, era la base sobre la qual es subjectava tota la càrrega que es volia traginar. Aquest guarniment l’usaven només els traginers per transportar càrregues molt feixugues." festes.org