Title: El calendari del carnaval
Course: Temps de carnavals (SECUNDÀRIA) - LA CULTURA POPULAR A L'ESCOLA. Les festes populars, materials digitals

El calendari del carnaval

Heu anat veient com, tradicionalment, es considerava que el període de carnestoltes començava per Sant Antoni, recordeu el refrany, Per Sant Anton, carnestoltes són. Pròpiament, però, el carnaval comença amb el dijous gras o llarder i s’acaba el dimecres de cendra, que marca l’inici de la Quaresma.

El carnestoltes o el carnaval està plenament lligat al cicle lunar i sempre coincideix amb fase de lluna nova, precisament pel seu lligam amb el període de Quaresma que també és un període lunar.

Per situar el carnaval en el calendari, hem de fixar-nos en la celebració del dia de Pasqua, que s’escau sempre el diumenge següent a la primera lluna plena de després de l’equinocci de primavera, 21 de març. El diumenge anterior és el diumenge de Rams, el primer diumenge de les vacances de Pasqua. Quaranta dies abans del diumenge de Rams és dimecres de cendra, que marca l’inici de la Quaresma i la fi del carnaval.

La Quaresma, per tant, és un període que varia de dates d’un any a l’altre i, per tant, fa que també variïn les dates del carnaval, que sol oscil·lar des de primers de febrer fins a la primera setmana de març. De nou la dita popular així ens ho recorda: Més tard o matiner, carnestoltes al febrer.

Comproveu-ho en la següent taula.

any | Dimecres de cendra | Diumenge de Rams | Diumenge de Pasqua
2011 | 9 de març | 17 d’abril | 24 d’abril
2012 | 22 de febrer | 1 d’abril | 8 d’abril
2013 | 13 de febrer | 24 de març | 31 de març
2014 | 5 de març | 13 d’abril | 20 d’abril
2015 | 18 de febrer | 29 de març | 5 d’abril
2016 | 10 de febrer | 20 de març | 27 de març
2017 | 27 de febrer | 9 d’abril | 16 d’abril
2018 | 14 de febrer | 25 de març | 1 d’abril
2019 | 6 de març | 14 d’abril | 21 d’abril
2020 | 26 de febrer | 5 d’abril | 12 d’abril

Actualment, però, de manera semblant a com ha passat amb la festa dels Tres Tombs, el carnaval s’ha estirat tant per davant com per darrere, i malgrat que les dates indicades continuen essent les més normals, no és estrany trobar-se carnavals el cap de setmana anterior al dijous gras i, fins i tot, algun el cap de setmana de després del dimecres de cendra, ja en plena Quaresma, cosa que ens demostra com la religió ha anat perdent pes, tot i havent deixat clar que en altre temps havia marcat la festa.