Title: El Carnaval de Santa Cruz de Tenerife
Course: Temps de carnavals (SECUNDÀRIA) - LA CULTURA POPULAR A L'ESCOLA. Les festes populars, materials digitals

Santa Cruz de Tenerife

Segurament el carnaval més internacional i conegut de l’Estat espanyol i, de fet, hi ha qui el considera el segon més popular del món, només per darrere del de Rio de Janeiro (Brasil). Les festes s’allarguen tota una setmana i la participació en tots els actes i activitats és massiva. Portar-lo a conèixer a fons ens suposaria dedicar-hi moltes activitats. Aquí ens limitarem a remarcar alguns dels trets més significatius:

Una mica d’història

- Tot i que les primeres referències escrites són de l’últim quart del segle XVIII, molt possiblement que se celebrava des de feia més temps.

- Durant el segle XIX i el primer terç del segle XX, el carnaval es consolida i es creen els tres tipus de colles o agrupacions que el defineixen i l’animen: "Las comparsas, las murgas y las rondallas".

- Durant la dictadura franquista, tot i la prohibició dels carnavals, com va passar arreu de l’Estat, molta gent, fos en cases o locals privats, continuen celebrant el carnaval d’amagat i de forma clandestina, fins aconseguir, encara en època franquista, de quedar camuflat en les anomenades "Fiestas de Invierno".

- Un cop instaurada la democràcia, recupera el nom de carnaval i l’any 1980 aconsegueix la més alta distinció turística, al ser declarada "Fiesta de interés turístico internacional".

Les colles animadores del carnaval

- "Las comparsas". Són colles de gent que es disfressa, de manera molt vistosa i atractiva, normalment inspirant-se en la coreografia pròpia o influenciada per les escoles de samba del Brasil. S’incorporen al carnaval entre 1965 i 1970, assolint molt ràpidament una gran popularitat.

- "Las murgas". Apareixen entre 1920 i 1930. En aquest cas, allò que caracteritza aquestes colles són les interpretacions musicals que, amb to de burla i befa, fan de temes locals i d’actualitat. Compta més la lletra i la teatralització que no pas la puresa musical.

- "Las rondallas". En aquest cas són agrupacions musicals, de caire més seriós, però totalment integrades en el Carnaval de Tenerife, que cada any celebra el concurs de "rondallas".

La gran diversitat d’actes. Només cal fer una ullada al programa d’actes de qualsevol any per adonar-nos de la magnitud que té. Actuacions musicals, concursos de tot tipus, celebració de múltiples activitats carnavalesques i, sobretot, una participació massiva de la població el converteixen en una setmana ininterrompuda de gresca i diversió.

Un tast del Carnaval. El pots veure en el següent vídeo.